钦定古今图书集成/明伦汇编/宫闱典/第071卷 > 《愍怀太子传论》晋·书
## 钦定古今图书集成/明伦汇编/宫闱典/第071卷 > 《愍怀太子传论》晋·书

史臣曰：愍怀挺岐嶷之姿，表夙成之质。武皇钟爱，既
深贻厥之谋；天下归心，颇有后来之望。及于继明宸
极，守器春坊，四教不勤，三朝或阙。豹姿未变，凤德已
衰，信惑奸邪，疏斥正士，好屠酤之贱役，耽苑囿之佚
游，可谓“靡不有初，鲜克有终”者也。既而中宫凶忍，久
怀危害之心；外戚谄谀，竞进谗邪之说。坎牲之谋已
构，毙犬之谮遂行，一人乏探隐之聪，百辟无争臣之
节，遂使冤逾楚建，酷甚戾园，虽复礼备哀荣，情深悯
恸，亦何补于荼毒者哉？